(6)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241.

(2)Rada 9. júla 2019 a 20. júla 2020 adresovala Španielsku odporúčania v kontexte európskeho semestra. V oblasti verejných financií Rada konkrétne odporúčala zachovať udržateľnosť dôchodkového systému, posilniť fiškálny rámec a rámec verejného obstarávania na všetkých úrovniach verejnej správy, prijať všetky opatrenia potrebné na účinné riešenie pandémie a posilnenie odolnosti a kapacity systému zdravotnej starostlivosti, udržanie hospodárstva a podporu následného oživenia, a keď to hospodárske podmienky umožnia, realizovať fiškálne politiky zamerané na dosiahnutie obozretných strednodobých fiškálnych pozícií a zabezpečenie udržateľnosti dlhovej služby pri súčasnom zvyšovaní miery investícií. V oblasti zamestnanosti Rada odporúčala podporovať prechod na pracovné zmluvy na neurčitý čas, podporiť zamestnanosť prostredníctvom mechanizmov na zachovanie pracovných miest, účinných stimulov v oblasti najímania pracovníkov a rozvoja zručností, posilniť kapacitu služieb zamestnanosti a sociálnych služieb, ako aj ochranu v nezamestnanosti, najmä pre atypických pracovníkov. V oblasti vzdelávania a zručností Rada odporúčala zlepšiť prístup k digitálnemu vzdelávaniu, znížiť mieru predčasného ukončenia školskej dochádzky, zlepšiť výsledky v oblasti vzdelávania a zvýšiť spoluprácu medzi vzdelávacím systémom a podnikmi s cieľom skvalitniť poskytovanie zručností a kvalifikácií relevantných pre trh práce, najmä v oblasti informačných a komunikačných technológií. V oblasti sociálnych politík Rada odporúčala skvalitniť podporu rodín, riešiť nedostatky pokrytia systémov minimálneho príjmu a znížiť roztrieštenosť štátneho systému pomoci v nezamestnanosti. V oblasti investícií Rada Španielsku odporúčala čo najskôr realizovať pripravené verejné investičné projekty, podporiť investície súkromného sektora a zamerať investície na zelenú a digitálnu transformáciu, najmä v oblasti podpory výskumu a inovácií, čistej a efektívnej výroby a využívania energie, energetickej infraštruktúry a prepojení so zvyškom Únie, železničnej nákladnej infraštruktúry, vodného hospodárstva, odpadového hospodárstva a udržateľnej dopravy. V oblasti podnikateľskej klímy Rada odporúčala presadzovať vykonávanie zákona o jednote trhu a zabezpečiť účinné vykonávanie opatrení, ktorých cieľom je poskytovať likviditu malým a stredným podnikom (MSP) a samostatne zárobkovo činným osobám, a to aj predchádzaním meškaniu platieb. Napokon v oblasti verejnej správy Rada Španielsku odporúčala zlepšiť koordináciu medzi jednotlivými úrovňami verejnej správy. Komisia na základe posúdenia pokroku dosiahnutého v čase predloženia plánu obnovy a odolnosti vo vykonávaní týchto odporúčaní pre danú krajinu dospela k záveru, že Španielsko podstatne pokročilo, pokiaľ ide o konkrétne odporúčanie týkajúce sa prijatia všetkých opatrení – v súlade so všeobecnou únikovou doložkou Paktu stability a rastu – potrebných na účinné riešenie pandémie, udržania hospodárstva a podpory následného oživenia.

(24)V súlade s článkom 19 ods. 3 písm. c) nariadenia (EÚ) 2021/241 a oddielom 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť členského štátu, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie.

(22)Napokon plán zahŕňa reformu dôchodkového systému s cieľom zachovať jeho primeranosť a dlhodobú udržateľnosť. Niektoré opatrenia, ako napríklad revidovaný systém indexácie, stimuly pre neskorý odchod do dôchodku a regulačné zmeny týkajúce sa predčasného odchodu do dôchodku, by sa mali prediskutovať v kontexte sociálneho dialógu. Konečná podoba tejto a ďalších reforiem, o ktorých sa diskutuje so sociálnymi partnermi, napríklad o novom mechanizme flexibility a stability na trhu práce, by mala byť zlučiteľná so strednodobou až dlhodobou fiškálnou udržateľnosťou verejných financií.

(21)S cieľom riešiť výzvy v oblasti verejných financií plán obsahuje opatrenia na posilnenie riadenia systému preskúmania výdavkov verejnej správy, ako aj záväzok vykonať reformy vyplývajúce z predchádzajúcich preskúmaní výdavkov a reformu daňového systému. Reforma daňového systému by sa mala zaviesť v nadväznosti na vydanie odporúčaní výboru expertov v daňovej oblasti týkajúcich sa spôsobu, ako posilniť udržateľnosť verejných financií a zvýšiť efektívnosť. V uvedenom kontexte by sa mal revidovať systém podpory rodín s cieľom zvýšiť jeho účinnosť. Plán navyše zahŕňa významné opatrenia v oblasti zdravotnej starostlivosti vrátane investícií do moderného technologického vybavenia so zámerom venovať sa odporúčaniu pre danú krajinu týkajúcemu sa odolnosti a kapacity systému zdravotnej starostlivosti.

(20)Očakáva sa, že verejné investície realizované v rámci plánu zmobilizujú súkromné investície vo viacerých odvetviach vrátane udržateľnej a čistej energie a dopravy, obnovy budov, agropotravinárskeho sektora, rybárstva a zdravotníctva a kľúčových digitálnych technológií, čím prispejú k plneniu odporúčaní pre danú krajinu v oblasti investícií. Očakáva sa, že reformy ako zákon o zakladaní podnikov a ich raste, ktoré by mali podporiť kultúru včasného uhrádzania platieb a odstrániť zbytočné a neprimerané regulačné prekážky, prospejú podnikateľskej klíme. Popri tom má prijatie národnej stratégie verejného obstarávania za cieľ zefektívniť verejné obstarávanie. Plán by mal podľa očakávaní prispieť aj k zvýšeniu efektívnosti politík v oblasti výskumu a inovácií, a to vďaka opatreniam, ktoré majú okrem iného posilniť správu výskumu a inovácií na všetkých úrovniach a reorganizovať verejný výskum uskutočňovaný v univerzitnom systéme a verejných výskumných inštitúciách. Opatrenia sú zamerané aj na posilnenie koordinácie medzi rôznymi úrovňami verejnej správy, a to aj zabezpečením interoperability medzi IT platformami ústrednej a regionálnej štátnej správy.

(19)Plán zahŕňa reformu, ktorá má ďalej vylepšiť navrhovaný systém celoštátneho minimálneho príjmu, a predpokladajú sa v nej investície do pilotných projektov na podporu sociálnej integrácie a integrácie na trhu práce pre prijímateľov tohto minimálneho príjmu pomocou aktivačných postupov. Cieľom oboch opatrení je riešiť príslušné odporúčanie pre danú krajinu. Ďalšie reformy, napríklad nový zákon o rodinách, modernizácia sociálnych služieb a zjednodušenie a zlepšenie pomoci v nezamestnanosti, by mali podľa očakávaní podporiť riešenie dlhodobých odporúčaní pre danú krajinu v oblasti sociálnych politík.

(18)Popri iných investíciách a reformách v oblasti zručností je cieľom vytvorenia 135 000 nových miest v rámci odborného vzdelávania a prípravy a formálnej akreditácie odborných zručností získaných prostredníctvom pracovných skúseností a neformálnej odbornej prípravy prispieť k poskytovaniu zručností a kvalifikácií relevantných pre trh práce, ktoré by mali sprevádzať zelenú a digitálnu transformáciu krajiny. V oblasti vzdelávania je cieľom vytvorenia 1 000 služobných jednotiek na podporu zraniteľných študentov a realizácie programu na podporu a usmerňovanie žiakov dosahujúcich slabé výsledky zabrániť predčasnému ukončeniu školskej dochádzky. Okrem toho sa očakáva, že prístup k digitálnemu vzdelávaniu sa výrazne posilní prostredníctvom investícií do zariadení a zručností, ako aj prostredníctvom rozvoja online kurzov.

(17)Viaceré reformy trhu práce obsiahnuté v pláne závisia ešte od výsledku procesu sociálneho dialógu, preto ešte nie je stanovená ich konečná podoba. Tieto reformy by mali byť súčasťou komplexného balíka, ktorým sa podporuje tvorba a prerozdelenie pracovných miest a rieši sa segmentácia trhu práce. V míľnikoch by sa malo uviesť, že tieto reformy by sa mali uskutočniť v súlade so sociálnym dialógom a ako súčasť komplexného prístupu, v ktorom je vyvážená potreba flexibility a istoty na trhu práce. To sa týka najmä nového mechanizmu flexibility a stabilizácie a reformy kolektívneho vyjednávania.

(16)Na základe skúseností získaných v súvislosti s programami skráteného pracovného času sa plán zameriava aj na vytvorenie nového mechanizmu flexibility a stabilizácie, ktorý poskytne podnikom vnútornú flexibilitu a pracovníkom stabilitu v prípade cyklických alebo štrukturálnych otrasov s osobitným zameraním na odbornú prípravu. Týmto mechanizmom by sa malo zabezpečiť účinné zvyšovanie úrovne zručností a rekvalifikácia a mala by sa uľahčiť dobrovoľná mobilita pracovníkov v rámci podnikov a medzi nimi s cieľom splniť odporúčanie pre danú krajinu týkajúce sa zachovania zamestnanosti.

(15)Plán zahŕňa legislatívne reformy, ktoré majú za cieľ obmedziť využívanie dočasných pracovných zmlúv v súkromnom a vo verejnom sektore, napríklad zjednodušením ponuky zmlúv a zovšeobecnením využívania pracovných zmlúv na neurčitý čas. Na základe reforiem a investícií v oblasti aktívnych politík trhu práce by sa mali prioritizovať zraniteľné skupiny, najmä prostredníctvom akčného plánu proti nezamestnanosti mladých ľudí a racionalizácie stimulov v oblasti najímania pracovníkov. Tieto akcie by mali byť podporené digitalizáciou verejných služieb zamestnanosti s cieľom poskytovať účinnejšiu podporu uchádzačom o zamestnanie a pracovníkom v prechodných situáciách.

(14)Plán zahŕňa rozsiahly súbor vzájomne sa posilňujúcich reforiem a investícií, ktoré prispievajú k účinnému riešeniu všetkých výziev alebo významnej podskupiny hospodárskych a sociálnych výziev uvedených v odporúčaniach pre danú krajinu, ktoré Rada adresovala Španielsku v rámci európskeho semestra v rokoch 2019 a 2020, a to najmä v oblasti zamestnanosti, ako sú napríklad segmentácia trhu práce, aktívne politiky trhu práce a kapacita verejných služieb zamestnanosti; v oblasti vzdelávania a zručností, ako sú napríklad otázky predčasného ukončovania školskej dochádzky a zručnosti relevantné pre pracovný trh vrátane digitálnych; v oblasti sociálnej politiky, napríklad pokiaľ ide o systémy minimálneho príjmu, pomoci v nezamestnanosti a podpory rodín; v oblasti investícií, napríklad do zelenej a digitálnej transformácie, strategických sektorov a výskumu a inovácií; v oblasti podnikateľskej klímy, napríklad pokiaľ ide o zákon o jednote trhu, meškajúce platby a rámec pre platobnú neschopnosť; v oblasti verejnej správy a verejného obstarávania.

(13)Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti plánu Španielska, a to bez ohľadu na skutočnosť, že členský štát vo všeobecnosti primerane a dostatočne zareagoval na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade s ustanoveniami všeobecnej únikovej doložky. Relevantné už nie je ani odporúčanie dosiahnuť dostatočný pokrok pri plnení strednodobého rozpočtového cieľa v roku 2020, a to z dôvodu uplynutia príslušného rozpočtového obdobia, ako aj aktivácie všeobecnej únikovej doložky Paktu stability a rastu v marci 2020 v súvislosti s krízou spôsobenou pandémiou.

(10)Očakáva sa, že väčšina komponentov plánu prispeje k pilieru inteligentného, udržateľného a inkluzívneho rastu, keďže obsahujú širokú škálu opatrení zameraných na posilnenie konkurencieschopnosti a produktivity a podporu výskumu, vývoja a inovácií. V oblasti inteligentného, udržateľného a inkluzívneho rastu obsahuje plán komponenty týkajúce sa priemyselnej politiky, podpory MSP, podpory cestovného ruchu a podpory výskumu, vývoja a inovácií. Očakáva sa, že osemnásť z tridsiatich komponentov plánu osobitne prispeje k pilieru sociálnej a územnej súdržnosti, a to prostredníctvom opatrení na posilnenie medziregionálnej udržateľnej mobility, vzdelávacích príležitostí vo vidieckych oblastiach s využitím digitálnych nástrojov, investícií do sociálneho bývania, ako aj prostredníctvom opatrení na modernizáciu a posilnenie politík v oblasti sociálnych služieb a začlenenie a modernizáciu aktívnych politík trhu práce. Opatrenia na trhu práce zamerané na rozšírenie využívania pracovných zmlúv na neurčitý čas alebo na spravodlivejšie zdaňovanie by podľa očakávaní mali mať na sociálnu súdržnosť pozitívny vplyv. S cieľom nadviazať na pilier územnej súdržnosti uvedený v článku 3 nariadenia by sa vykonávanie mechanizmu malo zamerať na znižovanie rozdielov v úrovni rozvoja rôznych regiónov a na zníženie zaostalosti najviac znevýhodnených regiónov Španielska. Príspevok Mechanizmu na podporu obnovy a odolnosti k rozvoju Kanárskych ostrovov – najvzdialenejšieho regiónu EÚ s trvalými obmedzeniami, ktoré treba riešiť cielenými opatreniami – si vyžaduje osobitnú pozornosť v súlade s článkom 349 ZFEÚ.

(9)Zelený a digitálny pilier sú spolu so sociálnou a územnou súdržnosťou a rodovou rovnováhou hlavnými prierezovými líniami opatrení zahrnutých v pláne, ktoré sú podložené príslušnými reformami a investíciami. Zelené komponenty plánu zahŕňajú príslušné opatrenia, ktoré sa zameriavajú okrem iného na podporu udržateľnej mobility, obnovu budov, biodiverzitu (vrátane transformácie agropotravinárskeho systému a systému rybárstva a vrátane ochrany ekosystémov, v čom je začlenená adaptácia na zmenu klímy), obehové hospodárstvo, vodné hospodárstvo, odpadové hospodárstvo, energetickú a dopravnú infraštruktúru a energiu z obnoviteľných zdrojov vrátane čistého vodíka. Zelená transformácia je v celom pláne prítomná v rozličných aspektoch, od oblastí ako je modernizácia fiškálneho systému (ktorá zahŕňa opatrenia týkajúce sa zelenej dane) až po opatrenia na podporu zručností a pracovných miest v rámci zelenej transformácie. Pokiaľ ide o digitálny pilier, plán obnovy a odolnosti zahŕňa niekoľko komponentov, ktoré by mali priamo a s trvalým vplyvom prispieť k digitálnej transformácii krajiny. Prostredníctvom značných investícií by sa mali podporiť digitálne infraštruktúry (vrátane pripojiteľnosti, kybernetickej bezpečnosti a 5G), proces digitalizácie a modernizácie priemyslu vrátane MSP, digitalizácia verejnej správy vrátane systému súdnictva a systému zdravotnej starostlivosti, ako aj nadobúdanie digitálnych zručností (zahŕňajúce formálne vzdelávanie, odborné vzdelávanie a prípravu, ako aj celoživotné vzdelávanie).

(26)Reformy a investície opísané v pláne majú potenciál riešiť otázku významných zraniteľných miest španielskeho hospodárstva v súvislosti s vonkajším sektorom. Investície do výskumu a inovácií, rekvalifikácie a zvyšovania úrovne zručností pracovnej sily, ako aj do podpory internacionalizácie MSP môžu napríklad zvýšiť konkurencieschopnosť podnikov. Investíciami do energie z obnoviteľných zdrojov a energetickej efektívnosti sa môže dosiahnuť zníženie dovozu energie. Plán čiastočne prispieva k odstraňovaniu existujúcich zraniteľných miest krajiny z fiškálneho hľadiska. Očakáva sa, že plánované politiky zamerané na boj proti daňovým podvodom a ich prevenciu a na zabezpečenie efektívnejších verejných výdavkov, a to aj prostredníctvom reforiem v oblasti verejného obstarávania a zdaňovania, položia základy na posilnenie fiškálneho rámca a rámca verejného obstarávania. Takisto sa očakáva, že vďaka plánu sa podarí účinne znížiť územné rozdiely prostredníctvom reforiem a investícií, ktorými sa budú riešiť demografické problémy vo vidieckych oblastiach a v malých obciach, napríklad formou vyhradených investícií na zvýšenie energetickej efektívnosti v obciach s menej než 5 000 obyvateľmi, zavádzania ultrarýchleho širokopásmového pripojenia, stimulovania podnikania vo vidieckych oblastiach a podpory spravodlivej transformácie na územiach, ktoré čelia problémom v dôsledku procesu prechodu ku klimatickej neutralite.

(27)Plán obnovy a odolnosti, ktorý predložilo Španielsko, zahŕňa opatrenia zamerané na riešenie výziev v oblasti sociálnej súdržnosti identifikovaných v predchádzajúcich správach o krajine a odporúčaniach pre Španielsko, ktoré sa monitorujú pomocou sociálneho prehľadu. Riešeniu zraniteľných miest v systéme sociálnej ochrany sú venované konkrétne opatrenia ako zjednodušenie a skvalitnenie pomoci v nezamestnanosti, zjednodušenie systému nepríspevkových dávok a revízia systému rodinných dávok so zámerom znížiť chudobu detí. Úplné zavedenie národného systému minimálneho príjmu prijatého v júni 2020 by sa malo podporiť pilotnými projektmi na podporu sociálno-ekonomického začlenenia prijímateľov systému. Plán má ďalej za cieľ posilniť sociálnu súdržnosť a systém sociálnej ochrany udržiavaním kúpnej sily dôchodcov v priebehu času tak, ako je to praxou v iných členských štátoch.

(28)V pláne sa prezentuje viacero reforiem a investícií s potenciálom prispieť k vykonávaniu Európskeho piliera sociálnych práv a akčného plánu schváleného 7. mája 2021 na samite v Porte. Ich súčasťou sú konkrétne opatrenia zacielené na zvýšenie zamestnateľnosti mladých ľudí, zníženie počtu osôb, ktoré predčasne ukončili školskú dochádzku, a ďalšie zvýšenie účasti detí na vzdelávaní a starostlivosti v ranom detstve, ako aj opatrenia určené na posilnenie sociálnej ochrany týchto skupín. Predpokladané reformy týkajúce sa aktívnych politík trhu práce zahŕňajú preskúmanie stimulov v oblasti najímania pracovníkov, posilnenie vzdelávania dospelých, ako aj reformu a digitalizáciu verejných služieb zamestnanosti. Dopĺňajú ich reformy v oblasti odborného vzdelávania a prípravy, ako aj digitálnych zručností, pričom sa očakáva, že výsledkom bude vyššia zamestnateľnosť pracovníkov, na základe čoho vzrastie miera zamestnanosti a klesne miera nezamestnanosti. Španielsko očakáva, že plán v strednodobom horizonte prinesie relevantné zníženie príjmovej nerovnosti, ktoré sa prejaví v dôsledku tvorby pracovných miest a na základe ich kvality, ako aj v dôsledku spravodlivejšieho zdaňovania, účinnejšej sociálnej ochrany a značných investícií do vzdelávania a starostlivosti v ranom detstve, dlhodobej starostlivosti, sociálnych služieb a sociálneho bývania.

Zásada „výrazne nenarušiť“

(29)V súlade s článkom 19 ods. 3 písm. d) nariadenia (EÚ) 2021/241 a oddielom 2.4 prílohy V k nemu sa očakáva, že plán obnovy a odolnosti zabezpečí, že žiadne opatrenie na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele (hodnotenie A) v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“). V súlade s nariadením (EÚ) 2021/241 a technickými usmerneniami Európskej komisie k zásade „výrazne nenarušiť“ Španielsko poskytlo úplné posúdenie, v ktorom sa nepredpokladá, že by nejaké opatrenie na vykonávanie reforiem a investičných projektov uvedených v pláne výrazne narušilo plnenie environmentálnych cieľov.

(30)Predpokladá sa, že vďaka výberu opatrení, ktoré k environmentálnym cieľom buď významne prispievajú, alebo majú na ne nulový alebo zanedbateľný predvídateľný vplyv, sú mnohé opatrenia v pláne už od začiatku v súlade so zásadou „výrazne nenarušiť“ (napr. v oblastiach ako vzdelávanie a odborná príprava, trh práce, verejná správa, kultúra a šport). Z posúdenia ostatných opatrení vyplýva, že sú navrhnuté tak, aby bol zabezpečený súlad so zásadou „výrazne nenarušiť“. K týmto opatreniam patria rozsiahle systémy podpory siahajúce naprieč odvetviami a oblasťami činností, napríklad v oblasti výskumu, vývoja a inovácií, ako aj v rámci podpory určenej priemyslu a MSP. Španielsko predložilo dôkazy a záruky potvrdzujúce, že dané opatrenia by nemali viesť k výraznému narušeniu ktoréhokoľvek zo šiestich environmentálnych cieľov, konkrétne k výraznému narušeniu zmiernenia zmeny klímy, adaptácie na zmenu klímy, udržateľného využívania a ochrany vodných a morských zdrojov, prechodu na obehové hospodárstvo, prevencie a kontroly znečisťovania, a ochrany a obnovy biodiverzity a ekosystémov. V relevantných prípadoch Španielsko navrhlo vykonávanie zmierňujúcich opatrení alebo do návrhu opatrení zahrnulo osobitné prvky na zamedzenie výraznému narušeniu, čo by sa malo zabezpečiť pomocou zodpovedajúcich míľnikov a cieľov. Konkrétnym príkladom sú opatrenia na podporu strategických projektov zahŕňajúcich zariadenia v rámci systému EÚ na obchodovanie s emisiami, osobitné činnosti spracovania odpadu, zavlažovanie na účely poľnohospodárskej výroby a rozsiahle systémy podpory siahajúce naprieč odvetviami a oblasťami činností.

Príspevok k zelenej transformácii vrátane biodiverzity

(31)V súlade s článkom 19 ods. 3 písm. e) nariadenia (EÚ) 2021/241 a oddielom 2.5 prílohy V k nemu plán obnovy a odolnosti obsahuje opatrenia, ktoré do značnej miery (hodnotenie A) prispievajú k zelenej transformácii vrátane biodiverzity alebo k riešeniu výziev, ktoré z nej vyplývajú. Španielsky plán obnovy a odolnosti obsahuje opatrenia na podporu cieľov v oblasti klímy, na ktoré pripadá suma predstavujúca 39,7 % celkových prostriedkov pridelených na plán vypočítaná podľa metodiky uvedenej v prílohe VI k nariadeniu (EÚ) 2021/241. V súlade s článkom 17 nariadenia (EÚ) 2021/241 je plán obnovy a odolnosti v súlade s informáciami uvedenými v národnom energetickom a klimatickom pláne na roky 2021 – 2030 (NEKP).

(32)Plán obnovy a odolnosti zahŕňa reformy a investície spojené so zelenou transformáciou, pričom osobitne významný prínos k cieľom v oblasti klímy predstavujú komponenty plánu týkajúce sa energetickej obnovy budov a mestských oblastí, udržateľnej mobility a energie z obnoviteľných zdrojov. Vďaka tomuto prístupu finančný príspevok pre Španielsko umožňuje prednostne implementovať investície potrebné na dosiahnutie ambicióznejšieho plánu EÚ v oblasti klímy – a to znížiť čisté emisie skleníkových plynov do roku 2030 aspoň o 55 % v porovnaní s rokom 1990 – na ceste ku klimatickej neutralite EÚ do roku 2050, ako sa Európsky parlament a Rada dohodli v rámci európskeho klimatického predpisu. Pokiaľ ide o energetickú efektívnosť, prínos Španielska v jeho integrovanom národnom energetickom a klimatickom pláne na roky 2021 – 2030 k cieľu na úrovni EÚ spočíva v znížení spotreby primárnych zdrojov energie o 39,5 %. V pláne obnovy a odolnosti sa stanovuje cieľ do 31. augusta 2026 zrenovovať najmenej 355 000 samostatných obytných jednotiek v rámci najmenej 510 000 renovačných akcií, zrenovovať aspoň 600 hektárov mestských oblastí, čo zodpovedá najmenej 40 000 obytným budovám a 690 000 m2 plochy nebytových budov, zrenovovať aspoň 26 000 obytných budov v obciach a mestských oblastiach s menej ako 5 000 obyvateľmi a najmenej 1 230 000 m2 plochy verejných budov. Investície do energetickej obnovy obytných budov zahrnuté v pláne predstavujú významný podiel verejnej podpory predpokladanej v NEKP v tejto oblasti. Pomôžu dosiahnuť cieľovú úroveň úspor energie do roku 2030 a prispejú k cieľu stanovenému v NEKP, pokiaľ ide o počet obydlí, ktoré sa majú zrenovovať. Na mobilizáciu celkového objemu investícií potrebných na dosiahnutie cieľa stanoveného v NEKP na rok 2030 a na zaistenie relatívne vyššieho pákového efektu na prilákanie súkromných investícií však bude stále potrebné dodatočné verejné financovanie. Reformy a investície v oblasti energie z obnoviteľných zdrojov by mali podstatne zintenzívniť rozvoj a využívanie obnoviteľných zdrojov energie v Španielsku a prispieť k cieľu krajiny dosiahnuť do roku 2030 podiel energie z obnoviteľných zdrojov na cieľovej úrovni 42 %, ako sa stanovuje v NEKP. Súčasťou plánu je podpora inovačných obnoviteľných zdrojov energie v priemysle a v budovách (na úrovni blížiacej sa 4 GW) a podpora energie z obnoviteľných zdrojov na ostrovoch. Cieľom opatrení týkajúcich sa elektrickej infraštruktúry je propagovanie inteligentných sietí a zavádzanie opatrení zameraných na flexibilitu a uskladňovanie. Na tento účel sa v rámci reforiem počíta s vytvorením podporného rámca, ktorý uľahčí začlenenie obnoviteľných zdrojov energie do energetického systému, zavedenie uskladňovania energie, ako aj riadenie strany spotreby a služieb flexibility. Plán zahŕňa aj investície do čistého vodíka a prispeje k všeobecnej ambícii Španielska do roku 2030 nainštalovať zariadenia na výrobu čistého vodíka s kapacitou elektrolýzy vodíka na úrovni 4 GW a zriadiť 200 vodíkových čerpacích staníc. Malo by to prispieť k dekarbonizácii odvetví, v ktorých je znižovanie emisií komplikované, napríklad priemyslu a dopravy.

(33)Opatrenia zahrnuté v pláne prispievajú k úsiliu Španielska dosiahnuť do roku 2030 aktuálny cieľ znížiť emisie skleníkových plynov (GHG) v porovnaní s rokom 2005 o 26 % v odvetviach, na ktoré sa vzťahuje nariadenie (EÚ) 2018/842 o spoločnom úsilí, vrátane dopravy, poľnohospodárstva, nakladania s odpadmi a stavebníctva. Cieľom investícií do udržateľnej mobility je znížiť emisie z dopravy, ktorá patrí medzi odvetvia s najvyšším pretrvávajúcim rastom emisií skleníkových plynov. Plán prispeje k všeobecnej ambícii Španielska, aby sa do roku 2023 nainštalovalo 80 000 až 110 000 nabíjacích staníc a počet plug-in elektrických vozidiel dosiahol najmenej 250 000. Zároveň poskytne stimuly súkromným podnikom pôsobiacim v osobnej a nákladnej doprave, aby svoje vozové parky nahradili ekologickejšími vozidlami. Okrem toho prostredníctvom plánu vzniknú v obciach nízkoemisné zóny, podporí sa využívanie aktívnych druhov mobility. napr. jazdy na bicykli a chôdze, skvalitní sa mestská verejná doprava vrátane železničnej a podporí sa jej využívanie s cieľom do roku 2030 obmedziť premávku súkromných vozidiel o 35 % a znížiť znečistenie ovzdušia. Plán zahŕňa aj investície na prechod nákladnej dopravy z ciest na železnicu, ktoré zahŕňajú dokončenie 1 400 kilometrov úsekov atlantického koridoru a stredomorského koridoru TEN-T, investície do zariadení železničnej trakcie umožňujúcich prechod na vodík alebo elektrickú energiu, ako aj rozvoj intermodálnych uzlov a lepšieho železničného prístupu do prístavov.

(34)Pokiaľ ide o biodiverzitu, plán obsahuje opatrenia v súlade s novou stratégiou EÚ v oblasti biodiverzity, napríklad na zachovanie cenných záchytov uhlíka v lesoch prostredníctvom opatrení na prevenciu požiarov a posilnenej protipožiarnej ochrany a zvýšením absorpcie CO2 prostredníctvom lepších opatrení v oblasti udržateľného obhospodarovania lesov. K zmierňovaniu zmeny klímy aj k adaptácii na zmenu klímy by mali takisto prispieť investície do ochrany biodiverzity na 50 000 ha do 30. júna 2026 vrátane mokradí a do obnovy ekosystémov, pričom cieľom je obnova ekosystémov na 30 000 ha do 31. decembra 2024. Opatrenia sa týkajú aj ochrany, zachovania a obnovy morských a suchozemských ekosystémov a ich biodiverzity. V pláne sa okrem toho podporuje ekologické prepojenie a presadzuje sa zelená infraštruktúra, a to aj v mestských oblastiach.

(35)Súčasťou plánu obnovy a odolnosti sú tiež opatrenia na skvalitnenie právnych predpisov v oblasti nakladania s odpadmi a sprevádzajú ho investície na podporu obehového hospodárstva. Opatrenia sú zamerané aj na zlepšenie vodného hospodárstva prostredníctvom zníženia únikov odpadových vôd a zvýšenia opätovného využívania vody. V pláne sa zároveň počíta s investovaním do zmierňovania povodňového rizika a prispôsobovania pobrežných oblastí, do obnovy a zlepšenia stavu podzemných vôd a zvodnencov, ako aj do efektívneho využívania vody v poľnohospodárstve a zníženia znečistenia dusičnanmi.

Príspevok k digitálnej transformácii

(36)V súlade s článkom 19 ods. 3 písm. f) nariadenia (EÚ) 2021/241 a oddielom 2.6 prílohy V k nemu plán obnovy a odolnosti zahŕňa opatrenia, ktoré do značnej miery (hodnotenie A) účinne prispievajú k digitálnej transformácii alebo k riešeniu výziev, ktoré z nej vyplývajú. Tieto opatrenia prispievajú k cieľu v digitálnej oblasti a pripadá na ne suma predstavujúca 28,2 % celkových prostriedkov pridelených na plán vypočítaná podľa metodiky uvedenej v prílohe VII k nariadeniu (EÚ) 2021/241.

(37)Plán obnovy a odolnosti obsahuje investície a reformy, ktoré by podľa očakávaní mali mať dlhodobý vplyv na digitálnu transformáciu hospodárskych a sociálnych odvetví a významne prispejú k riešeniu výziev vyplývajúcich z digitálnej transformácie. Konkrétne sa očakáva, že Španielsko bude investovať do oblastí ako digitálne zručnosti, digitalizácia podnikania a integrácia pokročilých technológií v podnikateľskom sektore. Horizontálne akcie, ktoré predstavujú prínos pre celé hospodárstvo a obyvateľstvo (napr. zvýšená pripojiteľnosť), sú doplnené cielenými akciami zameranými na konkrétne odvetvia (cestovný ruch, MSP, kultúra a médiá) alebo konkrétne segmenty obyvateľstva (napr. študenti, štátni zamestnanci a nezamestnaní). Súčasťou plánu je realizácia siedmich strategických plánov v rámci digitálnej agendy Španielska na rok 2025: plánu pripojiteľnosti, stratégie podpory siete 5G, národnej stratégie v oblasti umelej inteligencie, národného plánu digitálnych zručností, plánu digitalizácie pre orgány verejnej správy, plánu digitalizácie MSP a plánu pre španielske audiovizuálne centrum. V plánovaných opatreniach digitalizácie sa zohľadňuje digitálna stratégia EÚ, priemyselná stratégia EÚ, program EÚ v oblasti zručností, Európsky pilier sociálnych práv, európsky vzdelávací priestor a akčný plán digitálneho vzdelávania.

(38)V rámci plánu sa počíta s investíciami s cieľom odstrániť digitálnu priepasť medzi mestskými a vidieckymi oblasťami a umožniť naplno využiť potenciál 5G pripojenia. Predpokladajú sa investície do zavádzania ultrarýchleho širokopásmového pripojenia v určitých oblastiach, ktoré nemajú tento druh infraštruktúry, napríklad vo vidieckych oblastiach alebo v historických mestských centrách. Zavádzanie siete 5G sa predpokladá v určitých častiach cezhraničných úsekov pozdĺž hraníc s Francúzskom a Portugalskom, v určitých častiach hlavných vnútroštátnych dopravných koridorov, v oblastiach, v ktorých nemajú pokrytie mobilní operátori, a v určitých kritických hotspotoch, ako sú podnikateľské parky, priemyselné oblasti a okolie kľúčových miest poskytovania verejných služieb. Podporujú sa služby pripojiteľnosti pre zraniteľné skupiny a MSP, aby sa zvýšil podiel ľudí a podnikov pripojených na internet. Plán zahŕňa opatrenia na zvýšenie úrovne digitálnych zručností obyvateľstva, cielené opatrenia vo vzdelávacom systéme (ako je digitalizácia vzdelávania a odbornej prípravy učiteľov a odborného vzdelávania), investície do rekvalifikácie a zvyšovania kvalifikácie pracovníkov a uchádzačov o zamestnanie. Zahŕňa aj podporu pre digitalizáciu podnikania a integráciu vyspelých technológií s osobitnou podporou pre MSP prostredníctvom rozsiahleho zavedenia „súboru digitálnych nástrojov“. Plán navyše zahŕňa reformy a investície do pokročilých digitálnych zručností vrátane oblasti umelej inteligencie a kybernetickej bezpečnosti, ktoré by mali podľa očakávaní zvýšiť dôveru v digitálne služby a technológie a pomôcť trvalému prijatiu týchto pokročilých digitálnych technológií. Plán napokon zahŕňa komplexný balík reforiem a investícií, ktorých cieľom je zvýšiť mieru digitalizácie verejnej správy na všetkých úrovniach s osobitným dôrazom na prepojenosť a interoperabilitu. Tieto reformy a investície zahŕňajú systém súdnictva, daňovú správu, verejné služby zamestnanosti, digitálne verejné obstarávanie, verejné zdravie, odvetvie dopravy, ochranu ekosystémov a biodiverzity, ochranu pobrežných oblastí, vodné hospodárstvo a elektrické siete.

Trvalý vplyv

(39)V súlade s článkom 19 ods. 3 písm. g) nariadenia (EÚ) 2021/241 a oddielom 2.7 prílohy V k nemu sa očakáva, že plán obnovy a odolnosti bude mať na Španielsko do značnej miery (hodnotenie A) trvalý vplyv.

(40)Očakáva sa, že reformy načrtnuté v pláne prinesú v príslušných politikách a v oblasti správy štrukturálnu zmenu, najmä posilnením trhu práce, zmodernizovaním sociálnej ochrany a zlepšením fungovania správy, a to aj prostredníctvom jej digitalizácie. Pokiaľ ide o trh práce, v pláne sa predstavuje široká škála reforiem zameraných na riešenie nezamestnanosti a segmentácie trhu práce, a to aj vo verejnej správe. Očakáva sa, že tieto opatrenia prinesú trvalý vplyv, najmä podporou tvorby kvalitných pracovných miest a riešením otázky znižovania dlhodobo vysokej miery nezamestnanosti, a zároveň udržateľným spôsobom prispejú k posilneniu sociálnej súdržnosti. Plán obsahuje aj príslušné reformy v oblasti zručností, najmä tých digitálnych, s osobitným zameraním na zvyšovanie úrovne zručností nízkokvalifikovaných pracovníkov a rekvalifikáciu pracovnej sily v súlade s potrebami trhu práce. Úsilie o modernizáciu a zvýšenie efektívnosti sociálnej ochrany môže mať trvalý účinok na podporu vyššej účasti na trhu práce, stabilizáciu príjmov počas hospodárskeho cyklu, zlepšenie sociálnej a hospodárskej integrácie všetkých ľudí a znižovanie nerovností. Digitalizáciu verejnej správy by mali sprevádzať opatrenia, ktoré zabezpečia, aby verejné politiky podliehali posúdeniam vplyvu a hodnoteniam, a to aj pokiaľ ide o výdavky. Okrem toho sa očakáva, že plánované reformy systému verejného obstarávania a rámca pre platobnú neschopnosť podporia účinnejšie prideľovanie finančných prostriedkov a aktív v krajine.

(41)Plán obnovy a odolnosti obsahuje množstvo investícií na podporu inovácií a posilnenie modernizácie a konkurencieschopnosti priemyslu – najmä MSP – s potenciálom dosiahnuť dlhodobý vplyv. Opatrenia by mali pomôcť Španielsku rýchlejšie prijať zásady udržateľnosti a digitalizácie. Plná implementácia plánovaných investícií v týchto oblastiach má potenciál zabezpečiť španielskym podnikom lepšiu pozíciu, aby mohli konkurovať na trhoch, ktoré sa rozvinú vplyvom digitálnej a zelenej transformácie, dekarbonizovať tradičný priemysel a podporiť nové efektívne a udržateľné hospodárstvo. Plán obnovy a odolnosti zahŕňa investície do energetickej obnovy budov v Španielsku. Jeho snahou je okrem toho prispieť aj k dosiahnutiu medzinárodne dohodnutých cieľov v oblasti dekarbonizácie a kvality ovzdušia prostredníctvom akcií zameraných na transformáciu mestského prostredia. Všetky tieto opatrenia by mali podľa očakávaní v strednodobom horizonte podporiť energetickú transformáciu Španielska a znížiť závislosť od dovozu energie pri súčasnej ochrane prírodného kapitálu a ekosystémov. Trvalý vplyv plánu sa môže posilniť aj synergiami medzi plánom a inými programami financovanými z fondov politiky súdržnosti, a to najmä vecným riešením hlboko zakorenených územných výziev a podporou vyváženého rozvoja.